Solidariteit aan DMH: Beloftes by Lily-myn maak skuld - Solidariteit WêreldSolidariteit Wêreld
Tuis › Mediaverklarings › Solidariteit aan DMH: Beloftes by Lily-myn maak skuld
Solidariteit aan DMH: Beloftes by Lily-myn maak skuld
Die vakbond Solidariteit het vandag die departement van minerale hulpbronne (DMH) se aankondiging dat hy deur middel van die Nywerheidsontwikkelingskorporasie (NOK) befondsing aan Vantage Goldfields se Lily-myn sal verleen, verwelkom, maar Solidariteit het ook gewaarsku dat beloftes skuld maak. Dit volg nadat die adjunkminister van die DMH, Godfrey Oliphant, vroeër die week die aankondiging gemaak het.
Volgens Connie Prinsloo, adjunkhoofsekretaris by Solidariteit, beskik nóg die maatskappy, nóg Solidariteit oor enige verdere inligting rakende die beloofde befondsing. “Hoewel ons deur middel van die media van die beloofde befondsing van R310 miljoen verneem het, is daar egter nog geen verdere kontak met die maatskappy gemaak om die voorwaardes van die belegging bloot te lê nie,” het Prinsloo gesê.
Prinsloo het voorts gesê dat die werkers van Lily-myn en die aangrensende Barbrook-myn, wat albei deur Vantage Goldfields besit word, reeds swaar getref is deur die sluiting van die myne en dat die adjunkminister nie nou leë beloftes moet maak wat hy nie kan nakom nie. “Verder moet die minister besef dat nóg leë beloftes die families van die drie werknemers, Yvonne Mnisi, Pretty Nkambule en Solomon Nyerende, wat sedert Februarie verlede jaar in die skeepsvraghouer vasgekeer is, nog meer gaan traumatiseer,” het Prinsloo verduidelik.
Prinsloo het voorts gemeld dat die maatskappy ook ander befondsingsmoontlikhede ondersoek wat die myn sal help om weer produktief te wees om sodoende uitstaande bedrae wat aan werknemers verskuldig is, te betaal.